
[bookmark: TextBodyBegin]Európsky parlament,
–	so zreteľom na Európsky dohovor o ľudských právach z roku 1950,
–	so zreteľom na Dohovor o odstránení všetkých foriem diskriminácie žien z roku 1979,
–	so zreteľom na Chartu základných práv Európskej únie (ďalej len „charta“) z roku 2000,
–	so zreteľom na svoje uznesenie z 13. februára 2019 o odmietavom postoji k právam žien a rodovej rovnosti zaznamenanom v EÚ[footnoteRef:1], [1:  	Ú. v. EÚ C 449, 23.12.2020, s. 102.] 

–	so zreteľom na svoje uznesenie zo 14. novembra 2019 o kriminalizácii sexuálnej výchovy v Poľsku[footnoteRef:2], [2:  	Ú. v. EÚ C 208, 1.6.2021, s. 24.] 

–	so zreteľom na svoje uznesenie z 26. novembra 2020 o de facto zákaze práva na umelé prerušenie tehotenstva v Poľsku[footnoteRef:3], [3:  	Ú. v. EÚ C 425, 20.10.2021, s. 147.] 

–	so zreteľom na svoje uznesenie z 11. novembra 2021 k prvému výročiu faktického zákazu umelého prerušenia tehotenstva v Poľsku[footnoteRef:4], [4:  	Ú. v. EÚ C 205, 20.5.2022, s. 44.] 

–	so zreteľom na svoje uznesenie z 24. júna 2021 o situácii v oblasti sexuálneho a reprodukčného zdravia a práv v EÚ v rámci zdravia žien[footnoteRef:5], [5:  	Ú. v. EÚ C 81, 18.2.2022, s. 43.] 

–	so zreteľom na svoje uznesenie z 5. mája 2022 o vplyve vojny proti Ukrajine na ženy[footnoteRef:6], [6:  	Ú. v. EÚ C 465, 6.12.2022, s. 155.] 

–	so zreteľom na svoje uznesenie z 9. júna 2022 o globálnych hrozbách pre práva na umelé prerušenie tehotenstva: možné zrušenie práv na umelé prerušenie tehotenstva v USA Najvyšším súdom[footnoteRef:7], [7:  	Ú. v. EÚ C 493, 27.12.2022, s. 120.] 

–	so zreteľom na svoje uznesenie zo 7. júla 2022 o rozhodnutí Najvyššieho súdu USA zrušiť práva na umelé prerušenie tehotenstva v Spojených štátoch amerických a potrebe chrániť tieto práva a zdravie žien v EÚ[footnoteRef:8], [8:  	Ú. v. EÚ C 47, 7.2.2023, s. 268.] 

–	so zreteľom na svoje uznesenie z 22. novembra 2023 o návrhoch Európskeho parlamentu na zmenu zmlúv[footnoteRef:9], [9:  	Prijaté texty, P9_TA(2023)0427.] 

–	so zreteľom na usmernenia WHO s názvom „Safe abortion: technical and policy guidance for health systems“ (Bezpečné umelé prerušenie tehotenstva: technické a politické usmernenia pre zdravotnícke systémy),
–	so zreteľom na stratégiu WHO na roky 2017 – 2021 v oblasti zdravia a dobrých podmienok žien v Európe: nielen vyššia priemerná dĺžka života a na akčný plán pre sexuálne a reprodukčné zdravie na rok 2016: podpora plnenia Agendy 2030 pre udržateľný rozvoj v Európe – na nikoho nezabudnúť (2016),
–	so zreteľom na oznámenie Komisie z 5. marca 2020 s názvom „Únia rovnosti: stratégia pre rodovú rovnosť na roky 2020 – 2025“ (COM(2020)0152),
–	so zreteľom na oznámenie Komisie z 12. novembra 2020 s názvom „Únia rovnosti: stratégia pre rovnosť LGBTIQ osôb na roky 2020 – 2025“ (COM(2020)0698),
–	so zreteľom na Všeobecnú deklaráciu ľudských práv,
–	so zreteľom na Európsky dohovor o ľudských právach (EDĽP) a judikatúru Európskeho súdu pre ľudské práva,
–	so zreteľom na Dohovor Rady Európy o predchádzaní násiliu na ženách a domácemu násiliu a o boji proti nemu, ktorý bol otvorený na podpis 11. mája 2011 v Istanbule („Istanbulský dohovor“) a ktorý EÚ ratifikovala 28. júna 2023,
–	so zreteľom na všeobecnú pripomienku č. 36 Výboru OSN pre ľudské práva (2018) k článku 6 Medzinárodného paktu o občianskych a politických právach o práve na život,
–	so zreteľom na svoje uznesenie z 18. januára 2024 o situácii v oblasti základných práv v Európskej únii – výročná správa za roky 2022 a 2023[footnoteRef:10], [10:  	Prijaté texty, P9_TA(2024)0050.] 

–	so zreteľom na svoje uznesenie z 28. februára 2024 s názvom „Správa o správe Komisie o právnom štáte za rok 2023“[footnoteRef:11], [11:  	Prijaté texty, P9_TA(2024)0108.] 

–	so zreteľom na článok 132 ods. 2 rokovacieho poriadku,
A.	keďže sexuálne a reprodukčné zdravie a práva (ďalej len „SRZP“) vrátane bezpečného a legálneho umelého prerušenia tehotenstva predstavujú základné právo. keďže napĺňanie SRZP je nevyhnutné na zachovanie ľudskej dôstojnosti a je neoddeliteľne spojené s bojom proti sexuálnemu a rodovo motivovanému násiliu a s dosiahnutím rodovej rovnosti a širokej škály ďalších ľudských práv, ako je právo osoby na život, zdravie, súkromie, osobnú bezpečnosť, nediskrimináciu, rovnosť pred zákonom a slobodu pred mučením a iným krutým, neľudským alebo ponižujúcim zaobchádzaním alebo trestaním;
B.	keďže možnosť ľudí uplatňovať svoju reprodukčnú autonómiu, kontrolovať svoj reprodukčný život a rozhodovať o tom, či, kedy a ako mať deti, je nevyhnutná v záujme úplného uplatňovania ľudských práv žien, dievčat a všetkých osôb, ktoré môžu byť tehotné; keďže sa musí zaručiť možnosť voľby, a tým úplná autonómia osoby, keďže je to jej telo;
C.	keďže v charte sú zakotvené hlavné základné práva a slobody ľudí žijúcich v EÚ; keďže ochrana starostlivosti pri bezpečnom a legálnom umelom prerušení tehotenstva má priamy vplyv na účinné uplatňovanie práv uznaných v charte, ako je ľudská dôstojnosť, osobná autonómia, rovnosť, zdravie a fyzická a duševná integrita; keďže odopretie prístupu k starostlivosti pri umelom prerušení tehotenstva predstavuje porušenie týchto základných práv;
D.	keďže Výbor OSN pre ľudské práva výslovne uznal, že rozhodnutie jednotlivca dobrovoľne ukončiť tehotenstvo patrí do rozsahu práva na súkromie; keďže Výbor OSN pre ľudské práva ďalej konštatoval, že nekonanie v súlade s rozhodnutím ženy podstúpiť zákonné umelé prerušenie tehotenstva je porušením práva na súkromie, a to aj vtedy, keď do takéhoto rozhodnutia zasahuje súdna moc;
E.	keďže Výbor OSN pre odstránenie diskriminácie žien (CEDAW) vo svojom všeobecnom odporúčaní č. 35 výslovne uviedol, že kriminalizácia umelého prerušenia tehotenstva je porušením SRZP žien a formou rodovo motivovaného násilia, a vyzval štáty, aby zrušili všetky právne predpisy, ktoré kriminalizujú umelé prerušenie tehotenstva;
F.	keďže SRZP patrí medzi ciele OSN v oblasti udržateľného rozvoja , najmä cieľ 3.7, v ktorom sa požaduje univerzálny prístup k zdravotnej starostlivosti v oblasti sexuálneho a reprodukčného zdravia, a to aj pre plánovanie rodiny, poskytovanie informácií a vzdelania rodinám, a integráciu reprodukčného zdravia do národných stratégií a programov, a cieľ 5.6, v ktorom sa poukazuje na potrebu zabezpečiť univerzálny prístup k zdravotnej starostlivosti v oblasti sexuálneho a reprodukčného zdravia a reprodukčným právam, tak ako sa dohodlo v súlade s Akčným programom medzinárodnej konferencie o populácii a rozvoji a Akčnou platformou z Pekingu a záverečnými dokumentmi konferencií o ich zhodnotení;
G.	keďže krajiny s menej reštriktívnymi zákonmi o umelom prerušení tehotenstva majú vo všeobecnosti nižšiu mieru umelého prerušenia tehotenstva ako krajiny s veľmi reštriktívnymi zákonmi o umelom prerušení tehotenstva[footnoteRef:12]; keďže vzhľadom na zabezpečenie úplnej telesnej autonómie vrátane zníženia počtu neplánovaných tehotenstiev a umožnenia ľuďom prijímať informované rozhodnutia o svojom živote a tele je kľúčový prístup ku komplexnej sexuálnej a vzťahovej výchove primeranej veku a založenej na dôkazoch pre všetkých, ako aj ku kvalitnej, k dostupnej, bezpečnej a bezplatnej antikoncepcii a poradenstvu v oblasti plánovania rodiny; keďže veku primeraná, komplexná sexuálna výchova má zásadný význam pre budovanie zručností detí a mladých ľudí pri formovaní zdravých, rovnocenných a bezpečných vzťahov, najmä tým, že sa zameriava na rodové normy, rodovú rovnosť, dynamiku moci vo vzťahoch, rešpektovanie hraníc a súhlas; keďže zároveň prispieva k dosiahnutiu rodovej rovnosti; [12:  	Úrad vysokého komisára OSN pre ľudské práva, „Information series on sexual and reproductive health and rights – abortion“ (Informačná séria o sexuálnom a reprodukčnom zdraví a právach – umelé prerušenie tehotenstva), 2020.] 

H.	keďže v prelomovom hlasovaní 4. marca 2024 francúzski zákonodarcovia zakotvili do francúzskej ústavy zaručenú slobodu podstúpiť umelé prerušenie tehotenstva; keďže Francúzsko je prvou krajinou na svete, ktorá výslovne stanovila umelé prerušenie tehotenstva ako ústavné právo; keďže cieľom tejto revízie ústavy je vytvoriť záruku v kontexte ústupu od práva na umelé prerušenie tehotenstva v EÚ a vo svete vrátane USA, Poľska, Maďarska a Malty; keďže práca a angažovanosť feministických organizácií a poslancov vo Francúzsku bola kľúčová pri zabezpečení väčšinovej podpory ústavnej ochrany práva na umelé prerušenie tehotenstva;
I.	keďže od začlenenia práva na umelé prerušenie tehotenstva do francúzskej ústavy sa už o podobných iniciatívach uvažuje aj v iných krajinách, napríklad v Španielsku a vo Švédsku, čo poukazuje na potrebu európskej reakcie na tlak na rodovú rovnosť a SRZP a na ústavnú ochranu napadnutých práv;
J.	keďže finančnú podporu musia sprevádzať pozitívne legislatívne zmeny, aby sa právo na prístup k starostlivosti pri umelom prerušení tehotenstva stalo skutočnosťou;
K.	keďže napriek tomu, že EÚ má jedny z najvyšších štandardov SRZP na svete, ženy a členovia komunity LGBTIQ+ stále čelia prekážkam pri využívaní svojej telesnej autonómie; keďže tieto prekážky môžu mať právny, politický, finančný, kultúrny alebo informačný charakter;
L.	keďže v niektorých členských štátoch stále platia veľmi reštriktívne zákony, ktoré zakazujú umelé prerušenie tehotenstva s výnimkou prísne vymedzených okolností, v dôsledku čoho musia ženy vyhľadávať nebezpečné a život ohrozujúce zákroky, cestovať do iných krajín alebo donosiť dieťa proti svojej vôli, čo je porušením ich ľudských práv a formou rodovo motivovaného násilia; keďže niektoré členské štáty, ktoré legalizovali umelé prerušenie tehotenstva na základe žiadosti alebo z rozsiahlych sociálnych dôvodov, naďalej zachovávajú osobitné trestné sankcie za umelé prerušenie tehotenstva vykonané mimo rozsahu pôsobnosti uplatniteľných právnych ustanovení;
M.	keďže niekoľko členských štátov sa v súčasnosti snaží ešte viac obmedziť prístup k SRZP prostredníctvom veľmi reštriktívnych zákonov, čo vedie k obmedzenému prístupu k zdravotnej starostlivosti a k rodovo motivovanej diskriminácii a násiliu; keďže tieto iniciatívy a tento krok späť bránia uplatňovaniu ľudských práv, rozvoju krajín a podkopávajú demokraciu, európske hodnoty a základné práva;
[bookmark: _Hlk161903494]N.	keďže na celom svete sa formuje koordinovaný a dobre financovaný ústup od rodovej rovnosti, rozmanitosti LGBTIQ+ a feminizmu; keďže na celom svete sa regresívne sily a ultrakonzervatívni náboženskí a krajne pravicoví aktéri snažia zrušiť desaťročia pokroku v oblasti ľudských práv a zaviesť škodlivý svetonázor na rodové úlohy v rodinách a vo verejnom živote; keďže tieto hnutia a útoky úzko súvisia s trendom autoritárskeho ústupu od globálnej demokracie; keďže to predstavuje jasné ohrozenie právneho štátu v Európe;
O.	keďže tieto hnutia odmietajúce rodovú rovnosť a práva útočia najmä na sexuálne a reprodukčné práva a autonómiu žien a ovplyvňujú právne predpisy a politiku, čo vedie k retrogresívnym iniciatívam, ktoré sa realizujú vo viacerých členských štátoch s cieľom podkopať SRZP;
P.	keďže Poľsko ešte viac obmedzilo prístup k legálnej starostlivosti pri umelom prerušení tehotenstva po nelegitímnom rozhodnutí ústavného súdu z 22. októbra 2020[footnoteRef:13] , ktoré de facto znamená zákaz umelého prerušenia tehotenstva a viedlo k smrti najmenej šiestich žien; keďže ženy boli vyšetrované za to, že údajne podstúpili umelé prerušenie tehotenstva, a obhajkyne ľudských a reprodukčných práv boli stíhané za to, že pomáhali ženám pri prístupe k starostlivosti pri umelom prerušení tehotenstva alebo za protesty za právo na umelé prerušenie tehotenstva; keďže v nedávnom rozsudku ESĽP vo veci M.L./Poľsko sa uviedlo, že došlo k porušeniu článku 8 Európskeho dohovoru o ľudských právach o práve na rešpektovanie súkromného a rodinného života v prípade ženy, ktorá bola nútená vycestovať do zahraničia na umelé prerušenie tehotenstva so značnými osobnými nákladmi a mimo svojej rodinnej podpornej siete, čo malo významný psychický dopad; [13:  	Rozsudok ESĽP o Ústavnom súde, vec Xero Flor w Polsce sp. z o.o./Poľsko (žiadosť č. 4907/18), pozri bod 289.] 

Q.	keďže novozvolená poľská vláda sa zaviazala navrhnúť nové zákony na zabezpečenie práv žien a prístupu k SRZP vrátane starostlivosti pri umelom prerušení tehotenstva; keďže hlasovanie o návrhoch zákonov na dekriminalizáciu a zabezpečenie prístupu k starostlivosti pri umelom prerušení tehotenstva bolo v poľskom Sejme bohužiaľ odložené;
R.	keďže na Malte je umelé prerušenie tehotenstva de facto zakázané a trestné; keďže pri reforme v júli 2023 došlo v maltskom parlamente k znepokojujúcej zmene, keď sa zrušili práva a pridalo ešte viac rizík a prekážok v prístupe k starostlivosti pri umelom prerušení tehotenstva ako predtým; keďže medzi tieto prekážky patrí aj to, že lekári môžu ukončiť tehotenstvo len vtedy, ak je bezprostredne ohrozený život osoby a pred „životaschopnosťou plodu“, a sú povinní poslať umierajúcu tehotnú osobu pred lekársku komisiu zloženú z troch konzultantov; keďže prípady vážneho ohrozenia zdravia sú zo zákona vylúčené; keďže tehotná osoba s rakovinou na Malte nemôže byť zodpovedajúcim spôsobom liečená a musí počkať na narodenie dieťaťa, aby sa dostala k liečbe rakoviny, čo vedie k nižším šanciam na úspešnú liečbu;
S.	keďže na Slovensku a v Maďarsku nie je legálne umelé prerušenie tehotenstva zo zdravotných dôvodov; keďže v septembri 2022 Maďarsko prijalo nariadenie, ktoré ukladá ženám žiadajúcim o umelé prerušenie tehotenstva povinnosť vypočuť si „srdcový tep plodu“; keďže na Slovensku boli zaznamenané opakované pokusy obmedziť prístup k starostlivosti pri umelom prerušení tehotenstva prostredníctvom retrogresívnych návrhov zákonov v parlamente;
T.	keďže prístup k starostlivosti pri umelom prerušení tehotenstva je obmedzovaný aj v Taliansku[footnoteRef:14]; keďže v krajinách ako Taliansko, Slovensko a Rumunsko sa veľká väčšina lekárov hlási k výhrade vo svedomí, čo de facto spôsobuje, že prístup k starostlivosti pri umelom prerušení tehotenstva je v niektorých regiónoch veľmi náročný; keďže v iných členských štátoch je prístup k včasnej a primeranej starostlivosti pri umelom prerušení tehotenstva znemožnený v dôsledku praktických prekážok, napríklad v Chorvátsku[footnoteRef:15]; [14:  	Rada Európy, „Rezolúcia CM/ResChS(2016)3 Confederazione Generale Italiana del Lavoro (CGIL)/Taliansko, sťažnosť č. 91/2013“, 2016; Európsky parlament, „Briefing: Služobná cesta FEMM do Talianska 17. – 19. decembra 2018“, december 2018.]  [15:  	RODA, „Podpora dostupného, bezpečného a legálneho ukončenia tehotenstva v Chorvátsku“, 6. mája 2022.] 

U.	keďže v belgickom federálnom parlamente bolo odložených niekoľko pokusov o úplnú dekriminalizáciu umelého prerušenia tehotenstva v Belgicku;
V.	keďže v niektorých krajinách sú postupy pri umelom prerušení tehotenstva a nezaujaté poradenstvo naďalej tabu a zriedkavo sú súčasťou povinnej lekárskej prípravy, čo vedie k nedostatočným vedomostiam a praxi lekárov, čo poškodzuje fyzické a duševné zdravie pacientov;
W.	keďže dezinformácie o umelom prerušení tehotenstva, a to aj na internete, predstavujú skutočnú prekážku pre autonómiu žien; keďže v Nemecku sa poskytovanie informácií o metódach umelého prerušenia tehotenstva na webových sídlach lekárov donedávna považovalo za propagáciu umelého prerušenia tehotenstva a bolo trestané; keďže „zákaz reklamy na umelé prerušenie tehotenstva“ bol zrušený až v júli 2022;
X.	keďže ukrajinské utečenkyne nemali v niektorých členských štátoch prístup k starostlivosti pri umelom prerušení tehotenstva, a to ani v prípadoch sexuálneho násilia, čo predstavuje závažné porušenie ich ľudských práv a znamená mučenie a neľudské alebo ponižujúce zaobchádzanie;
Y.	keďže kriminalizácia, odkladanie a zamedzenie prístupu k SRZP, konkrétne k starostlivosti pri umelom prerušení tehotenstva, predstavuje formu rodovo motivovaného násilia; keďže tieto obmedzenia a zákazy neznižujú počet prípadov umelého prerušenia tehotenstva, ale len nútia ľudí cestovať na veľké vzdialenosti alebo sa uchýliť k nebezpečným spôsobom umelého prerušenia tehotenstva, a tým sa stávajú zraniteľnými voči trestnému vyšetrovaniu a stíhaniu; keďže ovplyvňujú tých, ktorí majú najväčší nedostatok zdrojov a informácií; keďže takmer všetky úmrtia v dôsledku neodborne vykonaného prerušenia tehotenstva sa vyskytujú v krajinách, kde je umelé prerušenie tehotenstva prísne obmedzené; keďže týmto úmrtiam sa dá predísť; keďže nebezpečné umelé prerušenie tehotenstva je hlavnou príčinou materskej chorobnosti, ktorej sa však dá predchádzať;
Z.	keďže marginalizované osoby a skupiny vrátane rasových, etnických a náboženských menšín, migrantov, ľudí zo znevýhodneného sociálno-ekonomického prostredia, ľudí žijúcich vo vidieckych oblastiach, osôb so zdravotným postihnutím, členov komunity LGBTIQ+ a obetí násilia často čelia ďalším prekážkam, prierezovej diskriminácii a násiliu v prístupe k zdravotnej starostlivosti; keďže je to dôsledok zákonov a politík, ktoré umožňujú donucovacie postupy v oblasti sexuálnej a reprodukčnej zdravotnej starostlivosti a nezabezpečujú primerané opatrenia v prístupe ku kvalitnej starostlivosti a informáciám;
1.	opakovane pripomína, že sexuálne a reprodukčné zdravie a práva sú základnými ľudskými právami, ktoré sa musia chrániť a posilniť a v nijakom prípade ich nemožno oslabiť ani zrušiť;
2.	pripomína záväzok EÚ podporovať, chrániť a napĺňať právo každého jednotlivca a najmä každej ženy a dievčaťa na telesnú autonómiu a úplnú kontrolu nad otázkami súvisiacimi s ich sexualitou a sexuálnymi a reprodukčnými právami a slobodné rozhodovanie sa v týchto otázkach bez diskriminácie, donucovania a násilia;
3.	naliehavo vyzýva Európsku radu, aby iniciovala konvent na účely revízie zmlúv, ako to požaduje vo svojich uzneseniach z 9. júna 2022 a 22. novembra 2023, a aby prijala jeho návrh obsiahnutý v uznesení z 22. novembra 2023 na doplnenie charty o sexuálnu a reprodukčnú zdravotnú starostlivosť a právo na bezpečné a legálne umelé prerušenie tehotenstva a zmenila ju takto:
	Článok 3
Právo na nedotknuteľnosť osoby a telesnú autonómiu
2a. Každý má právo na telesnú autonómiu a na slobodný, informovaný, plný a všeobecný prístup k sexuálnemu a reprodukčnému zdraviu a právam a ku všetkým súvisiacim službám zdravotnej starostlivosti bez diskriminácie, a to i pokiaľ ide o prístup k bezpečnému a legálnemu umelému prerušeniu tehotenstva;


4.	čo najdôraznejšie odsudzuje ústup od práv žien a všetky regresívne pokusy o obmedzenie alebo odstránenie existujúcej ochrany SRZP a rodovej rovnosti, ku ktorým dochádza na celom svete vrátane členských štátov EÚ, ako aj všetky formy hrozieb, zastrašovania a obťažovania namierené proti obhajcom ľudských práv a organizáciám občianskej spoločnosti, ktoré sa usilujú o presadzovanie týchto práv;
5.	vyjadruje znepokojenie nad značným prudkým nárastom financovania skupín odmietajúcich rodovú rovnosť a možnosť voľby, vo svete, a to aj v EÚ; vyzýva Komisiu, aby využila všetky dostupné nástroje na zabezpečenie toho, aby organizácie pôsobiace proti rodovej rovnosti a právam žien vrátane reprodukčných práv nedostávali finančné prostriedky EÚ;
6.	naliehavo vyzýva členské štáty, aby v súlade s usmerneniami WHO z roku 2022 úplne dekriminalizovali umelé prerušenie tehotenstva a odstránili prekážky a bojovali proti prekážkam bezpečného a legálneho umelého prerušenia tehotenstva a prístupu k SRZP; vyzýva Poľsko a Maltu, aby zrušili svoje zákony a iné opatrenia týkajúce sa zákazu a obmedzenia umelého prerušenia tehotenstva; naliehavo vyzýva poľské orgány, aby čo najskôr uprednostnili legislatívne úsilie na zabezpečenie úplného prístupu k bezpečnému a legálnemu umelému prerušeniu tehotenstva; vyzýva maltské orgány, aby okamžite dekriminalizovali umelé prerušenie tehotenstva a zabezpečili prístup k bezpečnému a legálnemu umelému prerušeniu tehotenstva v súlade s usmerneniami WHO z roku 2022;
7.	vyzýva vlády všetkých členských štátov, aby zaručili nediskriminačný prístup k bezpečnej, legálnej a bezplatnej starostlivosti pri umelom prerušení tehotenstva, k službám a materiálom predpôrodnej a materskej zdravotnej starostlivosti, dobrovoľnému plánovaniu rodiny, antikoncepcii a službám pre mladých a k prevencii a liečbe HIV a súvisiacej starostlivosti a podpore;
8.	odsudzuje skutočnosť, že v niektorých členských štátoch lekári a v niektorých prípadoch celé zdravotnícke zariadeniaodmietajú vykonávať umelé prerušenie tehotenstva na základe výhrady svedomia; odsudzuje skutočnosť, že táto doložka sa často používa aj v situáciách, keď akékoľvek zdržanie ohrozuje život alebo zdravie pacienta;
9.	vyzýva členské štáty, aby zabezpečili prístup k celej škále služieb SRZP vrátane komplexnej sexuálnej a vzťahovej výchovy primeranej veku a založenej na dôkazoch pre všetkých, vysokokvalitných, dostupných, bezpečných a bezplatných antikoncepčných metód a pomôcok a poradenstva v oblasti plánovania rodiny, pričom by mali venovať osobitnú pozornosť ženám inej farby pleti, rómskym ženám, starším ženám, ženám s nižšou úrovňou vzdelania, LGBTIQ+ osobám, ženám so zdravotným postihnutím, dospievajúcim, migrantkám vrátane neregulárnych migrantiek a osamelým ženám;
10.	vyzýva členské štáty a miestne samosprávy, aby zvýšili svoje výdavky na programy a priame dotácie pre štruktúry vrátane služieb zdravotnej starostlivosti a plánovania rodiny a iných organizácií pôsobiacich v tejto oblasti;
11.	naliehavo vyzýva vlády členských štátov, aby zaradili metódy a postupy umelého prerušenia tehotenstva do povinných učebných osnov pre lekárov a študentov medicíny, najmä študentov gynekológie;
12.	vyzýva všetky členské štáty, aby odstránili právne, finančné, sociálne a praktické prekážky a obmedzenia umelého prerušenia tehotenstva vrátane tých, ktoré neúmerne postihujú ženy v chudobe, najmä ženy iných rás vrátane černošiek a žien z etnických menšín a žien z neúplných rodín;
13.	uznáva dôležitú úlohu organizácií občianskej spoločnosti a obhajcov ľudských práv v oblasti SRZP ako poskytovateľov služieb a obhajcov SRZP a nabáda ich, aby pokračovali vo svojej práci; vyzýva EÚ a členské štáty, aby prostredníctvom stratégie občianskej spoločnosti zabezpečili a politicky podporovali priaznivý občiansky priestor v EÚ, zabezpečili ochranu žien a obhajcov ľudských práv v oblasti SRZP prostredníctvom mechanizmu ochrany obhajcov ľudských práv a finančne ich podporovali, najmä prostredníctvom programu Občania, rovnosť, práva a hodnoty (CERV); vyzýva členské štáty, aby prostredníctvom programu EÚ4Health zlepšili prístup k službám sexuálnej a reprodukčnej zdravotnej starostlivosti vrátane umelého prerušenia tehotenstva;
14.	ďalej vyzýva EÚ, aby vystupovala ako obhajca a aby uznanie tohto práva bolo kľúčovou prioritou pri rokovaniach v rámci medzinárodných inštitúcií a na iných multilaterálnych fórach, ako je Rada Európy a OSN; vyzýva EÚ, aby ratifikovala Európsky dohovor o ľudských právach;
15.	poveruje svoju predsedníčku, aby postúpila toto uznesenie Rade a Komisii.

